CELEX: 32020R0532
Language: bg
Date: 2020-04-16 00:00:00
Title: Регламент за изпълнение (ЕС) 2020/532 на Комисията от 16 април 2020 година за дерогация по отношение на 2020 г. от регламенти за изпълнение (ЕС) № 809/2014, (ЕС) № 180/2014, (ЕС) № 181/2014, (ЕС) 2017/892, (ЕС) 2016/1150, (ЕС) 2018/274, (ЕС) 2017/39, (ЕС) 2015/1368 и (ЕС) 2016/1240 по отношение на някои административни проверки и проверки на място, приложими в областта на общата селскостопанска политика

17.4.2020   
               
               
                  BG
               
               
                  Официален вестник на Европейския съюз
               
               
                  L 119/3
               
            
         РЕГЛАМЕНТ ЗА ИЗПЪЛНЕНИЕ (ЕС) 2020/532 НА КОМИСИЯТА
         от 16 април 2020 година
         за дерогация по отношение на 2020 г. от регламенти за изпълнение (ЕС) № 809/2014, (ЕС) № 180/2014, (ЕС) № 181/2014, (ЕС) 2017/892, (ЕС) 2016/1150, (ЕС) 2018/274, (ЕС) 2017/39, (ЕС) 2015/1368 и (ЕС) 2016/1240 по отношение на някои административни проверки и проверки на място, приложими в областта на общата селскостопанска политика
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1306/2013 на Европейския парламент и на Съвета от 17 декември 2013 г. относно финансирането, управлението и мониторинга на общата селскостопанска политика и за отмяна на регламенти (ЕИО) № 352/78, (ЕО) № 165/94, (ЕО) № 2799/98, (ЕО) № 814/2000, (ЕО) № 1290/2005 и (ЕО) № 485/2008 на Съвета (1), и по-специално член 62, параграф 2 от него,
         като взе предвид Регламент (ЕС) № 228/2013 на Европейския парламент и на Съвета от 13 март 2013 г. за определяне на специфични мерки за селското стопанство в най-отдалечените региони на Съюза и за отмяна на Регламент (ЕО) № 247/2006 на Съвета (2), и по-специално член 8 и член 18, параграф 1, втора алинея от него,
         като взе предвид Регламент (ЕС) № 229/2013 на Европейския парламент и на Съвета от 13 март 2013 г. за определяне на специфични мерки в областта на селското стопанство по отношение на малките острови в Егейско море и за отмяна на Регламент (ЕО) № 1405/2006 на Съвета (3), и по-специално член 7, член 11, параграф 3 и член 14, параграф 1, втора алинея от него,
         като има предвид, че:
         
                     (1)
                  
                  
                     В резултат на настоящата пандемия от COVID-19 и значителните ограничения на придвижването, наложени в държавите членки, всички държави членки са изправени пред извънредни административни затруднения, свързани със своевременното планиране и изпълнение на изисквания брой проверки на място. Съществува риск тези затруднения да забавят извършването на проверките и последващото изплащане на помощта. Същевременно земеделските стопани са уязвими от икономическите сътресения, причинени от пандемията, и изпитват финансови затруднения и проблеми с паричните потоци.
                  
               
                     (2)
                  
                  
                     С оглед на безпрецедентния характер на тези обстоятелства е необходимо посочените затруднения да бъдат облекчени чрез дерогация от различни регламенти за изпълнение, приложими в областта на общата селскостопанска политика, по отношение на някои административни проверки и проверки на място.
                  
               
                     (3)
                  
                  
                     В Регламент за изпълнение (ЕС) № 809/2014 на Комисията (4) се определят правила, наред с другото, относно сроковете за уведомяване за данните за проверките и статистическите данни от проверките, обхващащи предходната календарна година, графика на проверките на място, броя на някои проверки на място в рамките на интегрираната система, включително във връзка със схемите за помощи, свързани с площ, различни от плащането за земеделски практики, които са благоприятни за климата и околната среда, във връзка с плащането за екологизиране, във връзка с мерките за развитие на селските райони, във връзка със схемите за помощ за животни, и относно увеличаването или намаляването на броя на проверките по отношение на някои схеми. Освен това в Регламент за изпълнение (ЕС) № 809/2014 се съдържат правила относно проверките на място във връзка с критериите за допустимост, ангажиментите и другите задължения по отношение на заявленията за помощ за добитък и исканията за плащане по мерките за подпомагане за животни, броя на проверките във връзка с мерки за развитие на селските райони, необвързани с площ и животни, и минималния брой на проверките, свързани с кръстосаното съответствие.
                  
               
                     (4)
                  
                  
                     По силата на член 9 от Регламент за изпълнение (ЕС) № 809/2014 държавите членки са длъжни да уведомяват Комисията всяка година най-късно до 15 юли за данните за проверките и статистическите данни от проверките, обхващащи предходната календарна година, по отношение на всички схеми за директно плащане, мерки за развитие на селските райони и техническа помощ и схеми за подпомагане в лозаро-винарския сектор, за последващите изменения на доклада относно възможностите за контрол на изискванията за кръстосано съответствие и за компетентните контролни органи, отговарящи за проверките на изискванията и стандартите, свързани с кръстосаното съответствие, както и за доклада относно предприетите мерки за администриране и контрол на доброволното обвързано с производството подпомагане за предходната календарна година. С оглед на настоящата ситуация е уместно за текущата година посоченият срок да бъде удължен до 15 септември 2020 г.
                  
               
                     (5)
                  
                  
                     По силата на член 24, параграф 4 от Регламент за изпълнение (ЕС) № 809/2014 от компетентния орган се изисква да извършва физически проверки на терен в случаите, когато фотоинтерпретирането на сателитни или въздушни изображения не дава резултати, позволяващи да се направят неоспорими заключения относно допустимостта или правилния размер на площта, която е обект на административните проверки или проверките на място. С оглед на настоящите безпрецедентни обстоятелства е целесъобразно да се насърчи извършването на проверки чрез дистанционно наблюдение и чрез използване на нови технологии, като например безпилотни летателни системи, геомаркирани снимки, приемници за глобалната навигационна спътникова система (ГНСС) в съчетание с Европейската геостационарна служба за навигационно покритие (EGNOS) и „Галилео“, данни, получени от спътниците „Сентинел“ по програма „Коперник“, и други относими документални доказателства за проверка на съответствието с критериите за допустимост, ангажиментите и другите задължения във връзка със съответната схема за помощ или мерките за подпомагане, както и спазването на изискванията и стандартите, свързани с кръстосаното съответствие.
                  
               
                     (6)
                  
                  
                     За изпълнението на няколко задължения съгласно Регламент (ЕС) № 1306/2013 във връзка с кръстосаното съответствие и съгласно Регламент (ЕС) № 1307/2013 на Европейския парламент и на Съвета (5) във връзка с екологизирането са предвидени специфични и дирефенцирани графици и съответно се налага проверките на място да бъдат извършени в тези рамки. Мерките, предприети от държавите членки през 2020 г. във връзка с пандемията от COVID-19, засягат възможността изискваните проверки на място да бъдат извършени точно и в сроковете, предвидени за посочените задължения. Поради това по отношение на някои проверки, които трябва да бъдат извършени през 2020 г., е необходимо да се въведе дерогация от членове 30—33а и член 68, параграф 1 от Регламент за изпълнение (ЕС) № 809/2014 и да се намали минималният брой на проверките на място в сравнение с обичайния брой на проверките съответно на задълженията за екологизиране и за кръстосано съответствие. Като се има предвид характерът на задълженията и пропорционалността на усилията за извършване на контрол в условията на пандемия, контролната съвкупност следва да бъде ограничена в съответствие със задълженията, приложими за бенефициерите, и със съответния вид земеползване.
                  
               
                     (7)
                  
                  
                     В член 42, параграф 1 от Регламент за изпълнение (ЕС) № 809/2014 се съдържат правила относно проверките на място, целящи да се провери дали са изпълнени всички критерии за допустимост, ангажименти и други задължения, обхващащи всички животни, за които са подадени заявления за помощ или искания за плащане по схемите за помощ за животни или свързаните с животни мерки за подпомагане, които подлежат на проверка. С оглед на настоящата ситуация е уместно да се предвиди, че когато държавите членки не са в състояние да извършват тези проверки на място съгласно изискванията в посочената разпоредба, държавите членки могат да вземат решение да извършат тези проверки по отношение на референтната 2020 година по всяко време на годината, доколкото те позволяват да се проверят условията за допустимост.
                  
               
                     (8)
                  
                  
                     По отношение на мерките за развитие на селските райони, необвързани с площ и животни, в член 48, параграф 5 от Регламент за изпълнение (ЕС) № 809/2014 се предвижда, че административните проверки на инвестиционните операции трябва да включват поне едно посещение на място на операцията, получила подпомагане, или на инвеститорския обект, с цел проверка на реализирането на инвестицията. С оглед на настоящите обстоятелства е целесъобразно да се предвиди, че когато държавите членки не са в състояние да извършват никакви посещения преди отпускане на окончателните плащания, държавите членки могат да вземат решение да заменят тези посещения, докато се прилагат мерките, предприети във връзка с пандемията от COVID-19, с относимите документални доказателства.
                  
               
                     (9)
                  
                  
                     В член 50, параграф 1, член 60, параграф 2 и член 52, параграф 2 от Регламент за изпълнение (ЕС) № 809/2014 се съдържат правила относно проверките на място и последващите проверки във връзка с мерките за развитие на селските райони, необвързани с площ и животни. С оглед на настоящите обстоятелства на държавите членки следва да бъде позволено да намалят броя на тези проверки или да заменят проверките на място с относими документални доказателства.
                  
               
                     (10)
                  
                  
                     С мерките за изолация, предприети в някои държави членки с цел защита на общественото здраве, бяха наложени значителни ограничения на придвижването и по този начин бе възпрепятствано действителното извършване на проверки на място в случаите, в които за инспекторите бе невъзможно да посетят бенефициерите или физически да достигнат до фермите. Като се има предвид безпрецедентният характер на тези обстоятелства, следва по изключение да се приеме, че по отношение на 2019 г. в посочените държави членки е извършен по-малък брой проверки. С цел да се осигури прозрачност и равно третиране следва приемането на по-малък брой проверки за референтната 2019 година и — в случай на мерки за развитие на селските райони, необвързани с площ и животни — за календарната 2019 година, да бъде ограничено до случаите, в които са били налице широкомащабни ограничения на придвижването, по-конкретно с ясно посочена дата, на която са започнали да се прилагат мерките за изолация, които са попречили на приключването на съответните проверки.
                  
               
                     (11)
                  
                  
                     Дерогациите от Регламент за изпълнение (ЕС) № 809/2014, предвидени в настоящия регламент, следва да позволят на държавите членки да избегнат закъсненията при мерките за контрол и при обработката на заявленията за помощ и съответно да избегнат закъснения при плащанията за бенефициерите за 2020 г. Държавите членки, ползващи се от посочените дерогации, следва да се стремят да използват алтернативни доказателствени източници, които може да включват използването на проверки по документи, нови технологии или надеждни доказателства, предоставени от бенефициера, с които да заменят обичайно получаваната информация от проверките, които биха били проведени при нормални обстоятелства. Задължително е обаче посочените дерогации да не са в разрез с доброто финансово управление и с изискването за достатъчна степен на увереност. От своя страна, държавите членки, които използват тези дерогации, са длъжни да предприемат всички необходими мерки, за да се избегнат надплащания и да се пристъпи към възстановяване на неправомерно платените суми. Също така използването на посочените дерогации следва да е включено в декларацията за управлението, предвидена в член 7, параграф 3, първа алинея, буква б) от Регламент (ЕС) № 1306/2013, за финансовите 2020 и 2021 години.
                  
               
                     (12)
                  
                  
                     В регламенти за изпълнение (ЕС) № 180/2014 (6) и (ЕС) № 181/2014 (7) на Комисията се предвижда какъв да бъде броят на проверките на специфичните мерки в областта на селското стопанство в най-отдалечените региони на Съюза и по отношение на малките острови в Егейско море. Поради мерките, предприети във връзка с пандемията от COVID-19, които засягат и най-отдалечените региони на Съюза, както и малките острови в Егейско море, е целесъобразно да се предвиди дерогация от посочените регламенти, като се адаптира броят на проверките на място за 2020 г.
                  
               
                     (13)
                  
                  
                     В член 27, параграф 2 от Регламент за изпълнение (ЕС) 2017/892 на Комисията (8) се определя извадка за годишните проверки на място, представляваща поне 30 % от общия размер на помощта, за която са подадени заявления, и се предвижда всяка организация на производители или асоциация на организации на производители, изпълняваща оперативна програма, да се посещава поне веднъж на всеки 3 години. В член 27, параграф 7 от посочения регламент се предвижда, че действията във връзка с индивидуални стопанства на членове на организации на производители, обхванати от извадката по член 27, параграф 2 от същия регламент, подлежат на поне едно посещение, за да се провери тяхното изпълнение. Поради мерките, предприети във връзка с пандемията от COVID-19, държавите членки може да не са в състояние да спазят посочените изисквания и поради това следва да им се позволи да извършват по-малък процент от тези проверки през 2020 г. и те не следва да подлежат на изискванията за честота на посещенията в организациите на производители.
                  
               
                     (14)
                  
                  
                     В член 29, параграф 2 от Регламент за изпълнение (ЕС) 2017/892 се предвижда, че проверките на първо ниво на операциите по изтегляне от пазара трябва да обхващат 100 % от количеството на изтеглените от пазара продукти, с изключение на предназначените за безплатно разпространение продукти, от които съгласно член 29, параграф 3 от същия регламент държавите членки могат да проверят по-малък процент, който да не е по-нисък от 10 % от засегнатите количества през пазарната година на съответната организация на производители. Поради мерките, предприети във връзка с пандемията от COVID-19, държавите членки може да не са в състояние да спазят посоченото изискване и следва да им бъде позволено през 2020 г. да проверяват по-малък процент, който да не е по-нисък от 10 % от засегнатите количества през пазарната година на съответната организация на производители, също и за всички останали изтеглени от пазара продукти, независимо от планираното им предназначение.
                  
               
                     (15)
                  
                  
                     В член 30, параграф 3 от Регламент за изпълнение (ЕС) 2017/892 се предвижда, че всяка проверка включва извадка, представляваща най-малко 5 % от количествата, изтеглени от пазара от организацията на производители през пазарната година. Поради мерките, предприети във връзка с пандемията от COVID-19, държавите членки може да не са в състояние да спазят посоченото изискване и следва да им бъде позволено през 2020 г. да използват извадки, представляващи най-малко 3 % от количествата, изтеглени от пазара от организацията на производители през пазарната 2019 година.
                  
               
                     (16)
                  
                  
                     Поради кризата, дължаща се на пандемията от COVID-19, за държавите членки ще бъде практически невъзможно да извършват през 2020 г. систематичните и основаните на извадки проверки на място за операциите, подпомагани по членове 45—52 от Регламент (ЕС) № 1308/2013 на Европейския парламент и на Съвета (9). Ето защо по отношение на финансовата 2019—2020 година следва да бъде въведена дерогация от член 32, параграф 1 и от член 42, параграф 3 от Регламент за изпълнение (ЕС) 2016/1150 на Комисията (10), за да се позволи на държавите членки да определят проверки, които са равнозначни на систематичните проверки на място, като например снимки с посочени дати, доклади от наблюдението с дронове с посочени дати, административни проверки или видеоконференции с бенефициерите, които гарантират, че са спазени правилата относно програмите за подпомагане в лозаро-винарския сектор преди извършването на плащанията. Посочената дерогация следва да се прилага, независимо от това дали държавите членки са предприели мерки във връзка с пандемията от COVID-19.
                  
               
                     (17)
                  
                  
                     По същата причина за държавите членки ще бъде също така практически невъзможно да извършват по отношение на финансовата 2019—2020 година и в срока, установен в член 43, параграф 3 от Регламент за изпълнение (ЕС) 2016/1150, систематичните проверки на място за операциите по събиране на реколтата на зелено, подпомагани по член 47 от Регламент (ЕС) № 1308/2013. Ето защо следва да бъде въведена дерогация, която да позволи приключването на проверките да бъде отложено до 15 септември 2020 г.
                  
               
                     (18)
                  
                  
                     В член 27, параграф 3 от Регламент за изпълнение (ЕС) 2018/274 на Комисията (11) се определя броят на пробите от прясно грозде, които да се вземат от лозята през периода, през който се прибира реколтата от съответния парцел, за целите на създаването на аналитичната база данни за изотопни данни, посочена в член 39 от Делегиран регламент (ЕС) 2018/273 на Комисията (12). Когато поради кризата, дължаща се на пандемията от COVID-19, държавите членки са възпрепятствани да извършват такива проверки, следва да бъде им позволено да приложат дерогация от минималния брой на пробите, независимо от това дали са предприели мерки във връзка с пандемията от COVID-19.
                  
               
                     (19)
                  
                  
                     Съгласно член 31, параграф 2, буква б) от Регламент за изпълнение (ЕС) 2018/274 държавите членки са длъжни да извършват годишни проверки на място на най-малко 5 % от всички лозари, вписани в лозарския регистър. Когато поради кризата, дължаща се на пандемията от COVID-19, извършването на такива проверки в няколко произвеждащи вино държави членки е невъзможно за дълъг период от време, този процент следва да бъде намален за 2020 г. Посочената дерогация следва да се прилага, независимо от това дали държавите членки са предприели мерки във връзка с пандемията от COVID-19. Поради същата причина на държавите членки следва да бъде позволено временно да преустановят систематичните проверки на място, посочени в член 31, параграф 2, буква в) от същия регламент, които трябва да се извършат в засадените с лозя площи, невключени в нито едно досие на лозар през 2020 г.
                  
               
                     (20)
                  
                  
                     В член 10 от Регламент за изпълнение (ЕС) 2017/39 на Комисията (13) се определя обхватът, съдържанието, графикът и докладите за проверките на място, извършвани от държавите членки в контекста на схемата по член 23 от Регламент (ЕС) № 1308/2013 (схемата за училищата). Мерките, предприети от държавите членки във връзка с пандемията от COVID-19, може да са им попречили да изпълнят в рамките на срока по член 10, параграф 2 от Регламент за изпълнение (ЕС) 2017/39 изискванията, посочени в член 10, параграф 3 от същия регламент, относно броя на проверките на място по отношение на учебната 2018/2019 година. Поради това е целесъобразно на държавите членки да се предостави гъвкавост чрез удължаване на периода за извършване на тези проверки на място по отношение на учебната 2018/2019 година.
                  
               
                     (21)
                  
                  
                     В Регламент за изпълнение (ЕС) 2015/1368 на Комисията (14) по отношение на помощта в сектора на пчеларството се съдържат правила относно текущото наблюдение и проверките във връзка с правилното изпълнение на националните програми за пчеларството, действително направените разходи и точния брой на кошерите, докладван от пчеларите. В съответствие с член 8, параграф 3 от посочения регламент държавите членки гарантират, че най-малко 5 % от заявителите за подпомагане по техните програми за пчеларството се подлагат на проверки на място. Мерките, предприети във връзка с пандемията от COVID-19, може да създадат затруднения при извършването на необходимия брой проверки на място за достигне на този праг. Поради това е уместно на държавите членки да се предостави гъвкавост чрез въвеждане на дерогация от това изискване. Тази дерогация обаче не следва да води до нарастване на риска от неправомерни плащания. Поради това намаляването на броя на проверките на място следва да се компенсира доколкото е възможно с алтернативни проверки.
                  
               
                     (22)
                  
                  
                     Понастоящем разплащателните агенции в държавите членки извършват проверки на продуктите, складирани в съответствие с Регламент за изпълнение (ЕС) 2019/1882 на Комисията (15). Мерките, предприети във връзка с пандемията от COVID-19, може да окажат въздействие върху спазването на изискванията за проверките на място съгласно член 60 от Регламент за изпълнение (ЕС) 2016/1240 на Комисията (16). Целесъобразно е на държавите членки да се предостави гъвкавост чрез удължаване на периода за извършване на тези проверки или чрез замяната им с използване на други относими доказателства. Следователно е уместно да се предвиди дерогация от някои разпоредби на Регламент за изпълнение (ЕС) 2016/1240 за продуктите, складирани в съответствие с Регламент за изпълнение (ЕС) 2019/1882.
                  
               
                     (23)
                  
                  
                     Комитетът по земеделските фондове, Комитетът за директните плащания, Комитетът за развитие на селските райони и Комитетът за общата организация на селскостопанските пазари не са представили становище в рамките на срока, определен от председателя,
                  
               ПРИЕ НАСТОЯЩИЯ РЕГЛАМЕНТ:
         ГЛАВА I
         
            ДЕРОГАЦИИ ОТ РЕГЛАМЕНТ ЗА ИЗПЪЛНЕНИЕ (ЕС) № 809/2014
         
         
            Член 1
            Чрез дерогация от член 9, параграфи 1, 2 и 3 от Регламент за изпълнение (ЕС) № 809/2014 за 2020 г. държавите членки уведомяват Комисията най-късно до 15 септември 2020 г. за данните за проверките и статистическите данни от проверките, обхващащи предходната календарна година, за последващите изменения на доклада относно възможностите, избрани за контрол на изискванията за кръстосаното съответствие, и за компетентните контролни органи, отговарящи за проверките на изискванията и стандартите, свързани с кръстосаното съответствие, както и за доклада относно предприетите мерки за администриране и контрол на доброволното обвързано с производството подпомагане за предходната 2019 календарна година.
         
         
            Член 2
            Чрез дерогация от член 24, параграф 4 от Регламент за изпълнение (ЕС) № 809/2014 и поради мерките, предприети във връзка с пандемията от COVID-19, за проверките, които трябва да се извършват за референтната 2020 година по отношение на схемите за помощи, свързани с площ, държавите членки могат да вземат решение изцяло да заменят физическите проверки по силата на посочения регламент, и по-специално посещенията на терен и проверките на място, с фотоинтерпретиране на сателитни или въздушни ортоснимки или други относими доказателства, включително доказателства, представени от бенефициера по искане на компетентния орган, като например геомаркирани снимки, даващи възможност да се направят окончателни заключения, които да са удовлетворителни за компетентния орган.
         
         
            Член 3
            Чрез дерогация от член 26, параграф 4 от Регламент за изпълнение (ЕС) № 809/2014, когато поради мерките, предприети във връзка с пандемията от COVID-19, държавите членки не са в състояние да извършват проверки на място във връзка с мерките по интегрираната система за администриране и контрол, за да гарантират ефективна проверка на определени критерии за допустимост, ангажименти и други задължения, които могат да се проверяват само в определен период, държавите членки могат да вземат решение да извършват тези проверки за референтната 2020 година, като използват нови технологии, включително геомаркирани снимки или други относими доказателства, в допълнение на възможността за използване на дистанционно наблюдение.
         
         
            Член 4
            
               1.   Чрез дерогация от членове 30—33 от Регламент за изпълнение (ЕС) № 809/2014, когато поради мерките, предприети във връзка с пандемията от COVID-19, държавите членки не са в състояние да извършват проверки на място в съответствие с правилата в посочените членове, те могат да вземат решение да организират тези проверки за референтната 2020 година в съответствие с правилата, установени в параграфи 2 и 3 от настоящия член.
            
            
               2.   Контролните извадки за проверките на място за референтната 2020 година обхващат най-малко:
               
                           а)
                        
                        
                           3 % от всички бенефициери, кандидатстващи по схемата за основно плащане или по схемата за единно плащане на площ;
                        
                     
                           б)
                        
                        
                           3 % от всички бенефициери, кандидатстващи за преразпределителното плащане;
                        
                     
                           в)
                        
                        
                           3 % от всички бенефициери, кандидатстващи за плащането за райони с природни ограничения;
                        
                     
                           г)
                        
                        
                           3 % от всички бенефициери, кандидатстващи за плащането за млади земеделски стопани;
                        
                     
                           д)
                        
                        
                           3 % от всички бенефициери, кандидатстващи за плащанията, свързани с площ, по доброволното обвързано с производството подпомагане;
                        
                     
                           е)
                        
                        
                           3 % от всички бенефициери, кандидатстващи за плащането по схемата за дребни земеделски стопани;
                        
                     
                           ж)
                        
                        
                           10 % от декларираните площи за производство на коноп;
                        
                     
                           з)
                        
                        
                           3 % от всички бенефициери, кандидатстващи за специалното плащане за култура за памук;
                        
                     
                           и)
                        
                        
                           3 % от всички бенефициери, от които се изисква спазване на земеделските практики, благоприятни за климата и околната среда;
                        
                     
                           й)
                        
                        
                           3 % от всички бенефициери, които са длъжни да спазват практиките за екологизиране и които използват национални или регионални схеми за сертифициране на екологичните практики, посочени в член 43, параграф 3, буква б) от Регламент (ЕС) № 1307/2013;
                        
                     
                           к)
                        
                        
                           3 % от всички бенефициери, кандидатстващи за мерките за развитие на селските райони;
                        
                     
                           л)
                        
                        
                           3 % от всички колективи, които подават колективно искане;
                        
                     
                           м)
                        
                        
                           3 % от всички бенефициери, кандидатстващи по схемите за помощ за животни, и обхващат поне 3 % от животните.
                        
                     Същевременно извадката, посочена в буква и), първа алинея, обхваща най-малко 3 % от всички бенефициери, притежаващи райони с постоянно затревени площи, които са екологично чувствителни, в зоните, обхванати от Директива 92/43/ЕИО на Съвета (17) или Директива 2009/147/ЕО на Европейския парламент и на Съвета (18), и екологично чувствителните зони, посочени в член 45, параграф 1 от Регламент (ЕС) № 1307/2013.
               По отношение на буква к), първа алинея за мерките, предвидени в членове 28 и 29 от Регламент (ЕС) № 1305/2013 на Европейския парламент и на Съвета (19), броят проверки в размер на 3 % трябва да се постигне на равнището на отделната мярка.
            
            
               3.   Държавите членки, които вече са взели решение да намалят броя на проверките за някои схеми на 3 % в съответствие с член 36 от Регламент за изпълнение (ЕС) № 809/2014, могат да намалят още посочените в параграф 2 от настоящия член проценти за тези схеми на 1 %.
            
            
               4.   Резултатите от проверките, извършени в съответствие с параграфи 2 и 3 от настоящия член, не се вземат предвид за следващата референтна година за целите на членове 35 и 36 от Регламент за изпълнение (ЕС) № 809/2014. Увеличението на броя на проверките, които е следвало да се извършат през референтната 2020 година съгласно член 35 от посочения регламент, се реализира чрез съответно увеличение през референтната 2021 година.
            
            
               5.   За целите във връзка с броя на проверките, посочени в параграф 2, първа алинея, букви а), д), и) и й), държавите членки дават приоритет на площите, различни от постоянно затревените площи и/или площите с трайни насаждения.
               Площите, които не са обхванати от проверки за референтната 2020 година вследствие на прилагането на параграфи 2 и 3, са приоритетни при актуализиране на системата за идентификация на земеделските парцели през следващите години.
            
            
               6.   През 2020 г. член 33а от Регламент за изпълнение (ЕС) № 809/2014 не се прилага.
            
         
         
            Член 5
            Чрез дерогация от член 42, параграф 1 от Регламент за изпълнение (ЕС) № 809/2014, когато поради мерките, предприети във връзка с пандемията от COVID-19, държавите членки не са в състояние да извършват проверки на място във връзка с животни съгласно изискванията в посочената разпоредба, държавите членки могат да вземат решение да извършват тези проверки за референтната 2020 година по всяко време на годината, доколкото те позволяват да се проверят условията за допустимост.
         
         
            Член 6
            Чрез дерогация от член 48, параграф 5 от Регламент за изпълнение (ЕС) № 809/2014, когато поради мерките, предприети във връзка с пандемията от COVID-19, държавите членки не са в състояние да извършат никакво посещение на място на операцията, получила подпомагане, или на инвеститорския обект преди отпускане на окончателните плащания, те могат да вземат решение да заменят тези посещения, докато тези мерки се прилагат, с относими документални доказателства, включително геомаркирани снимки, които да се представят от бенефициера.
            Ако тези посещения не могат да се заменят с относими документални доказателства, държавите членки осъществяват посочените посещения след извършване на окончателното плащане.
         
         
            Член 7
            Чрез дерогация от член 50, параграф 1 и член 60, параграф 2, трета алинея от Регламент за изпълнение (ЕС) № 809/2014, когато поради мерките, предприети във връзка с пандемията от COVID-19, държавите членки не са в състояние да извършват проверки на място съгласно изискванията в посочените разпоредби, се прилагат следните правила:
            
                        а)
                     
                     
                        държавите членки могат да вземат решение да заменят проверките на място с всякакви относими документални доказателства, включително геомаркирани снимки, които да се представят от бенефициера и да дават възможност да се направят окончателни заключения по удовлетворителен за компетентния орган начин във връзка с извършването на операцията;
                     
                  
                        б)
                     
                     
                        през календарната 2020 година контролната извадка за проверките на място обхваща най-малко 3 % от разходите, посочени в член 46 от Регламент за изпълнение (ЕС) № 809/2014 и съфинансирани от Европейския земеделски фонд за развитие на селските райони (ЕЗФРСР), за които са подадени искания за плащане до разплащателната агенция и които не се отнасят до операции, за които са подадени искания за плащане само на авансови плащания.
                     
                  Резултатите от проверките, извършени в съответствие с първа алинея, буква б), не се вземат предвид за следващата календарна година за целите на член 50, параграф 5 от Регламент за изпълнение (ЕС) № 809/2014. Увеличението на броя на проверките, които е следвало да се извършат през календарната 2020 година съгласно член 50, параграф 5 от посочения регламент, се реализира чрез съответно увеличение през календарната 2021 година.
         
         
            Член 8
            Чрез дерогация от член 52, параграф 2 от Регламент за изпълнение (ЕС) № 809/2014, когато поради мерките, предприети във връзка с пандемията от COVID-19, държавите членки не са в състояние да извършват последващи проверки съгласно изискванията в посочената разпоредба, контролната извадка за последващите проверки през календарната 2020 година обхваща най-малко 0,6 % от разходите по линия на ЕЗФРСР за инвестиционни операции с цел проверка на ангажиментите съгласно член 71 от Регламент (ЕС) № 1303/2013 на Европейския парламент и на Съвета (20), или на ангажиментите, подробно изложени в програмата за развитие на селските райони.
         
         
            Член 9
            Чрез дерогация от член 68, параграф 1, първа алинея от Регламент за изпълнение (ЕС) № 809/2014, когато поради мерките, предприети във връзка с пандемията от COVID-19, държавите членки не са в състояние да извършват проверки на място в съответствие с посочената разпоредба, държавите членки могат да вземат решение да извършват тези проверки за референтната 2020 година най-малко на 0,5 % от общия брой бенефициери, посочени в член 92 от Регламент (ЕС) № 1306/2013, за които отговаря съответният компетентен контролен орган.
            Резултатите от проверките, извършени в съответствие с първа алинея, не се вземат предвид за следващата референтна година за целите на член 68, параграф 4 от Регламент за изпълнение (ЕС) № 809/2014. Увеличението на броя на проверките, които е следвало да се извършат през референтната 2020 година съгласно член 68, параграф 4 от посочения регламент, се реализира чрез съответно увеличение през референтната 2021 година.
         
         
            Член 10
            Когато поради правилата за мерките за изолация, въведени във връзка с пандемията от COVID-19, дадена държава членка не е в състояние да извършва определени проверки на място, както се изисква съгласно Регламент за изпълнение (ЕС) № 809/2014 за референтната 2019 година за мерките съгласно интегрираната система за администриране и контрол или за календарната 2019 година — в случай на мерки за развитие на селските райони, необвързани с площ и животни, и не може да получи алтернативни доказателства по член 2, се счита, че броят на проверките на място, достигнат в първия ден от влизането в сила на съответните правила за мерките за изолация, е приемлив.
         
         
            Член 11
            
               1.   Доколкото е възможно, държавите членки, които използват дерогациите по членове 4, 5, 7, 8 и 9, и по-специално променят графика за извършване на проверките или намаляват броя им, определят процедури за използване на алтернативни доказателства, за да бъде запазена подходяща степен на увереност относно законосъобразността и редовността на разходите и спазването на изискванията и стандартите за кръстосано съответствие.
            
            
               2.   За държавите членки, които прилагат членове 2—9, декларацията за управлението, която се изготвя в съответствие с член 7, параграф 3, първа алинея, буква б) от Регламент (ЕС) № 1306/2013, съдържа за финансовите 2020 и 2021 години потвърждение, че са избегнати надплащания за бенефициерите и че възстановяването на неправомерните суми е предприето въз основа на проверка на цялата необходима информация.
            
         
         ГЛАВА II
         
            ДЕРОГАЦИИ ОТ СПЕЦИФИЧНИТЕ МЕРКИ ПО ОТНОШЕНИЕ НА НАЙ-ОТДАЛЕЧЕНИТЕ РЕГИОНИ НА СЪЮЗА И МАЛКИТЕ ОСТРОВИ В ЕГЕЙСКО МОРЕ
         
         
            РАЗДЕЛ 1
         
         
            
               Дерогации от Регламент за изпълнение (ЕС) № 180/2014
            
         
         
            Член 12
            
               1.   Чрез дерогация от член 16, параграф 2 от Регламент за изпълнение (ЕС) № 180/2014, когато поради мерките, предприети във връзка с пандемията от COVID-19, държавите членки не са в състояние да извършват физически проверки в най-отдалечените региони в съответствие с правилата в посочената разпоредба, през 2020 г. държавите членки могат да вземат решение да организират физически проверки в съответствие с правилата по параграф 2 от настоящия член.
            
            
               2.   Физическите проверки, извършвани в съответния най-отдалечен регион по отношение на вноса, въвеждането, износа и изпращането на селскостопански продукти, включват представителна извадка в размер на най-малко 3 % от лицензиите и сертификатите, представени в съответствие с член 9 от Регламент за изпълнение (ЕС) № 180/2014.
            
            
               3.   Чрез дерогация от член 22 от Регламент за изпълнение (ЕС) № 180/2014, когато поради мерките, предприети във връзка с пандемията от COVID-19, държавите членки не са в състояние да извършват проверки на място в най-отдалечените региони в съответствие с правилата в посочения член, през 2020 г. държавите членки могат да вземат решение да организират проверки на място в съответствие с правилата по параграф 4 от настоящия член.
            
            
               4.   Въз основа на анализ на риска в съответствие с член 24, параграф 1 от Регламент за изпълнение (ЕС) № 180/2014 компетентните органи извършват проверки на място върху извадка от най-малко 3 % от заявленията за помощ. Освен това извадката представлява най-малко 3 % от сумите, обхванати от помощта за всяко действие.
            
         
         
            РАЗДЕЛ 2
         
         
            
               Дерогации от Регламент за изпълнение (ЕС) № 181/2014
            
         
         
            Член 13
            
               1.   Чрез дерогация от член 13, параграф 2 от Регламент за изпълнение (ЕС) № 181/2014, когато поради мерките, предприети във връзка с пандемията от COVID-19, Гърция не е в състояние да извършва физически проверки в съответствие с правилата в посочената разпоредба, през 2020 г. Гърция може да вземе решение да организира физически проверки в съответствие с правилата по параграф 2 от настоящия член.
            
            
               2.   Физическите проверки, извършвани на малките острови в Егейско море при въвеждане на селскостопански продукти, включват представителна извадка, възлизаща на поне 3 % от сертификатите, представени в съответствие с член 7 от Регламент за изпълнение (ЕС) № 181/2014.
               Физическите проверки, извършвани на малките острови в Егейско море при износ или изпращане, предвидени в раздел 3 от Регламент за изпълнение (ЕС) № 181/2014, включват представителна извадка, възлизаща на поне 3 % от операциите, въз основа на профилите на риска, изготвени от Гърция.
            
            
               3.   Чрез дерогация от член 20 от Регламент за изпълнение (ЕС) № 181/2014, когато поради мерките, предприети във връзка с пандемията от COVID-19, Гърция не е в състояние да извършва проверки на място в съответствие с правилата в посочения член, през 2020 г. Гърция може да вземе решение да организира проверки на място в съответствие с правилата по параграф 4 от настоящия член.
            
            
               4.   Въз основа на анализ на риска в съответствие с член 22, параграф 1 от Регламент за изпълнение (ЕС) № 181/2014 компетентните органи извършват проверки на място върху извадка от най-малко 3 % от заявленията за помощ по отношение на всяко действие. Освен това извадката представлява най-малко 3 % от сумите, обхванати от помощта за всяко действие.
            
         
         ГЛАВА III
         
            ДЕРОГАЦИИ ОТ ПРАВИЛАТА ЗА ПРИЛАГАНЕ НА ОБЩАТА ОРГАНИЗАЦИЯ НА ПАЗАРИТЕ
         
         
            РАЗДЕЛ 1
         
         
            
               Дерогация от Регламент за изпълнение (ЕС) 2017/892
            
         
         
            Член 14
            
               1.   Чрез дерогация от член 27, параграф 2 от Регламент за изпълнение (ЕС) 2017/892:
               
                           а)
                        
                        
                           през 2020 г. проверките на място по член 27 от посочения регламент се извършват на извадка, представляваща най-малко 10 % от общия размер на помощта, за която са подадени заявления през 2019 г.;
                        
                     
                           б)
                        
                        
                           правилото, че всяка организация на производители или асоциация на организации на производители, изпълняваща оперативна програма, се посещава поне веднъж на всеки 3 години, не се прилага за проверките на място, извършвани през 2020 г.
                        
                     
            
               2.   Чрез дерогация от член 27, параграф 7 от Регламент за изпълнение (ЕС) 2017/892 правилото, че действията във връзка с индивидуални стопанства на членове на организации на производители, обхванати от извадката по член 27, параграф 2 от посочения регламент, подлежат на поне едно посещение на мястото на изпълнение на действието, за да се провери изпълнението му, не се прилага за проверките на място, извършвани през 2020 г.
            
            
               3.   Чрез дерогация от член 29, параграф 2 от Регламент за изпълнение (ЕС) 2017/892 през 2020 г. държавите членки могат да проверят от всички изтеглени от пазара продукти, независимо от тяхното планирано предназначение, по-малък процент от този в посочената разпоредба, при условие че той не е по-нисък от 10 % от засегнатите количества през пазарната година на съответната организация на производители. Проверката може да се извършва в помещенията на организацията на производители или в обектите на получателите на продуктите. В случай че при проверките се разкрият нередности, държавите членки извършват допълнителни проверки.
            
            
               4.   Чрез дерогация от член 30, параграф 3 от Регламент за изпълнение (ЕС) 2017/892 през 2020 г. всяка проверка включва извадка, представляваща най-малко 3 % от количествата, изтеглени от пазара от организацията на производители през пазарната 2019 година.
            
         
         
            РАЗДЕЛ 2
         
         
            
               Дерогации от Регламент за изпълнение (ЕС) 2016/1150
            
         
         
            Член 15
            
               1.   Чрез дерогация от член 32, параграф 1 и член 42, параграф 3 от Регламент за изпълнение (ЕС) 2016/1150 през финансовата 2019—2020 година, когато кризата, дължаща се на пандемията от COVID-19, възпрепятства държавите членки да извършват проверки на място в съответствие с посочените разпоредби, проверките могат да се заменят с други видове проверки, определени от държавите членки, като например снимки с посочени дати, доклади от наблюдението с дронове с посочени дати, административни проверки или видеоконференции с бенефициерите, гарантиращи спазването на правилата относно програмите за подпомагане в лозаро-винарския сектор.
            
            
               2.   Чрез дерогация от член 43, параграф 3 от Регламент за изпълнение (ЕС) 2016/1150 през финансовата 2019—2020 година, когато кризата, дължаща се на пандемията от COVID-19, възпрепятства държавите членки да извършват проверки на място в съответствие с тази разпоредба, проверките на операциите по събиране на реколтата на зелено се извършват до 15 септември 2020 г.
            
         
         
            РАЗДЕЛ 3
         
         
            
               Дерогации от Регламент за изпълнение (ЕС) 2018/274
            
         
         
            Член 16
            
               1.   Чрез дерогация от член 27, параграф 3 от Регламент за изпълнение (ЕС) 2018/274, когато кризата, дължаща се на пандемията от COVID-19, възпрепятства държавите членки по време на периода на прибиране на реколтата от грозде през 2020 г. да събират и преработват прясно грозде в степента, необходима, за да достигнат броя на пробите по част II от приложение III към посочения регламент, държавите членки могат да прилагат дерогация от този брой проби.
            
            
               2.   Чрез дерогация от член 31, параграф 2, буква б) от Регламент за изпълнение (ЕС) 2018/274, когато кризата, дължаща се на пандемията от COVID-19, възпрепятства държавите членки да извършват проверки на място през 2020 г. в съответствие с тази разпоредба, държавите членки извършват тези проверки най-малко на 3 % от всички вписани в лозарския регистър лозари.
            
            
               3.   Чрез дерогация от член 31, параграф 2, буква в) от Регламент за изпълнение (ЕС) 2018/274 през 2020 г. държавите членки могат временно да преустановят систематичните проверки на място, извършвани в засадените с лозя площи, които не са включени в нито едно досие на лозар, когато кризата, дължаща се на пандемията от COVID-19, възпрепятства държавите членки да извършват тези проверки.
            
         
         
            РАЗДЕЛ 4
         
         
            
               Дерогация от Регламент за изпълнение (ЕС) 2017/39
            
         
         
            Член 17
            Чрез дерогация от член 10, параграф 2, първа алинея от Регламент за изпълнение (ЕС) 2017/39 за учебната 2018/2019 година държавите членки могат да продължат да извършват проверки на място до 15 октомври 2020 г.
         
         
            РАЗДЕЛ 5
         
         
            
               Дерогации от Регламент за изпълнение (ЕС) 2015/1368
            
         
         
            Член 18
            Чрез дерогация от член 8, параграф 3 от Регламент за изпълнение (ЕС) 2015/1368 през пчеларската 2020 година държавите членки могат да вземат решение да се отклонят от прага от 5 % по отношение на проверките на място на заявителите за подпомагане в рамките на техните програми за пчеларството, при условие че заменят планираните проверки на място с алтернативни проверки, като изискват снимки, видеоконференции или чрез други средства, които могат да послужат за доказателство при проверка на правилното изпълнение на мерките, включени в програмата за пчеларството.
         
         
            РАЗДЕЛ 6
         
         
            
               Дерогации от Регламент за изпълнение (ЕС) 2016/1240
            
         
         
            Член 19
            
               1.   Чрез дерогация от член 60, параграфи 1 и 2 от Регламент за изпълнение (ЕС) 2016/1240, когато поради мерките, предприети във връзка с пандемията от COVID-19, разплащателната агенция не е в състояние да извършва своевременно проверките на място и физическите проверки, предвидени в член 60, параграфи 1 и 2 от посочения регламент, за складираните съгласно Регламент за изпълнение (ЕС) 2019/1882 продукти съответната държава членка може да вземе решение да удължи срока за извършване на проверките с максимум 30 дни след края на тези мерки или изцяло да замени проверките на място през периода, в който се изпълняват тези мерки, с използването на относими доказателства, включително геомаркирани снимки или други доказателства в електронен формат.
            
            
               2.   Чрез дерогация от член 60, параграф 5 от Регламент за изпълнение (ЕС) 2016/1240, когато поради мерките, предприети във връзка с пандемията от COVID-19, разплащателната агенция не е в състояние да провери на място наличието и целостта на пломбите за складираните съгласно Регламент за изпълнение (ЕС) 2019/1882 продукти, съответната държава членка може да вземе решение да замени изцяло проверката на място през периода, в който се изпълняват тези мерки, с използването на относими доказателства, включително геомаркирани снимки или други доказателства в електронен формат.
            
         
         ГЛАВА IV
         
            ЗАКЛЮЧИТЕЛНА РАЗПОРЕДБА
         
         
            Член 20
            Настоящият регламент влиза в сила на третия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 16 април 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 347, 20.12.2013 г., стр. 549.
         
            (2)  ОВ L 78, 20.3.2013 г., стр. 23.
         
            (3)  ОВ L 78, 20.3.2013 г., стр. 41.
         
            (4)  Регламент за изпълнение (ЕС) № 809/2014 на Комисията от 17 юли 2014 г. за определяне на правила за прилагането на Регламент (ЕС) № 1306/2013 на Европейския парламент и на Съвета по отношение на интегрираната система за администриране и контрол, мерките за развитие на селските райони и кръстосаното съответствие (ОВ L 227, 31.7.2014 г., стр. 69).
         
            (5)  Регламент (ЕС) № 1307/2013 на Европейския парламент и на Съвета от 17 декември 2013 г. за установяване на правила за директни плащания за земеделски стопани по схеми за подпомагане в рамките на общата селскостопанска политика и за отмяна на Регламент (ЕО) № 637/2008 на Съвета и Регламент (ЕО) № 73/2009 на Съвета (ОВ L 347, 20.12.2013 г., стр. 608).
         
            (6)  Регламент за изпълнение (ЕС) № 180/2014 на Комисията от 20 февруари 2014 г. за определяне на правила за прилагането на Регламент (ЕС) № 228/2013 на Европейския парламент и на Съвета за определяне на специфични мерки за селското стопанство в най-отдалечените региони на Съюза (ОВ L 63, 4.3.2014 г., стр. 13).
         
            (7)  Регламент за изпълнение (ЕС) № 181/2014 на Комисията от 20 февруари 2014 г. за определяне на правила за прилагането на Регламент (ЕС) № 229/2013 на Европейския парламент и на Съвета за определяне на специфични мерки в областта на селското стопанство по отношение на малките острови в Егейско море (ОВ L 63, 4.3.2014 г., стр. 53).
         
            (8)  Регламент за изпълнение (ЕС) 2017/892 на Комисията от 13 март 2017 г. за определяне на правила за прилагането на Регламент (ЕС) № 1308/2013 на Европейския парламент и на Съвета по отношение на секторите на плодовете и зеленчуците и на преработените плодове и зеленчуци (ОВ L 138, 25.5.2017 г., стр. 57).
         
            (9)  Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (ОВ L 347, 20.12.2013 г., стр. 671).
         
            (10)  Регламент за изпълнение (ЕС) 2016/1150 на Комисията от 15 април 2016 г. за определяне на правила за прилагането на Регламент (ЕС) № 1308/2013 на Европейския парламент и на Съвета по отношение на националните програми за подпомагане в лозаро-винарския сектор (ОВ L 190, 15.7.2016 г., стр. 23).
         
            (11)  Регламент за изпълнение (ЕС) 2018/274 на Комисията от 11 декември 2017 г. за определяне на правила за прилагането на Регламент (ЕС) № 1308/2013 на Европейския парламент и на Съвета по отношение на схемата за разрешаване на лозови насаждения, сертифицирането, входящия и изходящ регистър, задължителните декларации и уведомления и за прилагането на Регламент (ЕС) № 1306/2013 на Европейския парламент и на Съвета по отношение на съответните проверки и за отмяна на Регламент за изпълнение (ЕС) 2015/561 на Комисията (ОВ L 58, 28.2.2018 г., стр. 60).
         
            (12)  Делегиран регламент (ЕС) 2018/273 на Комисията от 11 декември 2017 г. за допълнение на Регламент (ЕС) № 1308/2013 на Европейския парламент и на Съвета по отношение на схемата за разрешаване на лозови насаждения, лозарския регистър, придружаващите документи и сертифицирането, входящия и изходящ регистър, задължителните декларации, уведомленията и публикуването на подадената в тях информация, както и за допълнение на Регламент (ЕС) № 1306/2013 на Европейския парламент и на Съвета по отношение на съответните проверки и санкции, за изменение на регламенти (ЕО) № 555/2008, (ЕО) № 606/2009 и (ЕО) № 607/2009 на Комисията и за отмяна на Регламент (ЕО) № 436/2009 на Комисията и на Делегиран регламент (ЕС) 2015/560 на Комисията (ОВ L 58, 28.2.2018 г., стр. 1).
         
            (13)  Регламент за изпълнение (ЕС) 2017/39 на Комисията от 3 ноември 2016 г. относно правилата за прилагане на Регламент (ЕС) № 1308/2013 на Европейския парламент и на Съвета по отношение на помощта от Съюза за доставка на плодове и зеленчуци, банани и мляко в учебните заведения (ОВ L 5, 10.1.2017 г., стр. 1).
         
            (14)  Регламент за изпълнение (ЕС) 2015/1368 на Комисията от 6 август 2015 г. за определяне на правила за прилагането на Регламент (ЕС) № 1308/2013 на Европейския парламент и на Съвета по отношение на помощта в сектора на пчеларството (ОВ L 211, 8.8.2015 г., стр. 9).
         
            (15)  Регламент за изпълнение (ЕС) 2019/1882 на Комисията от 8 ноември 2019 година за откриване на тръжни процедури за размера на помощта за частно складиране на маслиново масло (ОВ L 290, 11.11.2019 г., стр. 12).
         
            (16)  Регламент за изпълнение (ЕС) 2016/1240 на Комисията от 18 май 2016 г. за определяне на правила за прилагането на Регламент (ЕС) № 1308/2013 на Европейския парламент и на Съвета по отношение на публичната интервенция и помощта за частно складиране (ОВ L 206, 30.7.2016 г., стр. 71).
         
            (17)  Директива 92/43/ЕИО на Съвета от 21 май 1992 г. за опазване на естествените местообитания и на дивата флора и фауна (ОВ L 206, 22.7.1992 г., стр. 7).
         
            (18)  Директива 2009/147/ЕО на Европейския парламент и на Съвета от 30 ноември 2009 г. относно опазването на дивите птици (ОВ L 20, 26.1.2010 г., стр. 7).
         
            (19)  Регламент (ЕС) № 1305/2013 на Европейския парламент и на Съвета от 17 декември 2013 г. относно подпомагане на развитието на селските райони от Европейския земеделски фонд за развитие на селските райони (ЕЗФРСР) и за отмяна на Регламент (ЕО) № 1698/2005 на Съвета (ОВ L 347, 20.12.2013 г., стр. 487).
         
            (20)  Регламент (ЕС) № 1303/2013 на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета (ОВ L 347, 20.12.2013 г., стр. 320).